נדב פדן

נדב פדן (נולד ב-27 בספטמבר 1967) הוא קצין במילואים בדרגת אלוף שכיהן כמפקד פיקוד המרכז. קודם לכן שימש ראש אגף התקשוב וההגנה בסב"ר, מפקד עוצבת הפלדה ומפקד עוצבת אדום. פדן נולד בקיבוץ עין כרמל, בו גדל והתחנך, להוריו ניצה ובנצי פדן. אביו היה מפקד גדוד השריון 377, גדוד טנקי שרמן M50/M51 שלחם במלחמת יום כיפור כחלק מחטיבה 9. על תפקודו במלחמה עוטר בנצי פדן בעיטור המופת. נדב פדן התגייס לצה"ל בשנת 1986, והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה. לקראת שירות הקבע שלו בסיירת מטכ"ל יצא לקורס קצינים. השלים קורס קציני חי"ר ובסיומו מונה למפקד צוות ביחידה. בהמשך יצא ללימודי פילוסופיה באוניברסיטה העברית בירושלים ועיצוב תעשייתי בבצלאל. בהיותו מפקד צוות בדרגת סגן בסיירת מטכ"ל, השתתף במבצע אבק דרכים, שבו פיקד על שני צוותים של היחידה שהוזנקו במסוקי יסעור לחוף ניצנים והשתתפו בלכידתם של 11 מחבלים שהגיעו בסירה אל החוף, בחג השבועות, 30 במאי 1990. לאחר מכן מונה למפקד פלגה ביחידה. בסיום התפקיד עבר לשרת בחטיבת הנח"ל, שם מונה לסגן מפקד גדוד 932 בין השנים 1997–1998. בשנת 1998 הועלה לדרגת סא"ל ומונה למפקד גדוד 932, ושימש בתפקיד עד שנת 2000, בין היתר בלחימה בדרום לבנון ובמהלך הנסיגה מלבנון. לאחר שהוחלט באוגוסט 2000 להדיח את מפקד יחידת דובדבן, הוצע לו לפקד על היחידה, אולם הוא פרש מההתמודדות על התפקיד מסיבות משפחתיות, ומונה למפקד גדוד גפן בבה"ד 1. בפברואר 2002 נהרג מפקד יחידת דובדבן, אייל וייס, במהלך פעילות מבצעית כתוצאה מקריסת קיר לבנים, ופדן מונה למפקד היחידה. במהלך תפקידו נהרג לוחם היחידה רועי דרור ממכת חום בתאונת אימונים. בעקבות כך הואשם תחילה בגרימת מוות ברשלנות, אישום שהוחלף בהמשך בעבירה קלה יותר - התרשלות. במרץ 2007 נגזר דינו בבית הדין הצבאי לאחר עסקת טיעון, הוא נידון לשישה חודשי מאסר על תנאי ולעיכוב דרגה עד ספטמבר 2009. בשנת 2003 הועלה לדרגת אל"ם ומונה למפקד חטיבת עציון, ושימש בתפקיד עד פברואר 2005. במרץ 2005 מונה למפקד בה"ד 1, ושימש בתפקיד עד יוני 2007. בהמשך מונה לנספח זרוע היבשה בארצות הברית בין השנים 2007–2009. לאחר מכן מונה לסגן מפקד עוצבת געש בין השנים 2009–2011. ב-7 בספטמבר 2011 הועלה לדרגת תא"ל ומונה למפקד עוצבת אדום. פדן שימש כמפקד האוגדה עד 11 בספטמבר 2013, בסיום התפקיד יצא ללימודים. ב-8 במאי 2014 מונה למפקד עוצבת הפלדה, והוביל אותה בין היתר במבצע צוק איתן. ב-2 ביוני 2016 סיים את תפקידו. ב-13 ביוני 2016 הועלה לדרגת אלוף ומונה לראש אגף התקשוב וההגנה בסייבר. הוא כיהן בתפקיד עד 4 בפברואר 2018. ב-7 במרץ 2018 מונה למפקד פיקוד המרכז. ב-14 ביולי 2020 סיים את תפקידו. ויצא לחופשת פרישה, לאחר שירות צבאי של 34 שנים. לאחר שחרורו מונה למנהל הארצי של ארגון ידידי צה"ל בארצות הברית. פדן נשוי, ואב לשתי בנות ובן. מדיה וקבצים בנושא נדב פדן בוויקישיתוף עמרי אסנהיים, על הכוונת, באתר nrg‏, 18 בנובמבר 2005. אמיר בוחבוט, הגבורה שמאחורי הכתם, באתר nrg‏, 23 במרץ 2007. אמיר בוחבוט‏, הרמטכ"ל הבא? מצעד תתי-האלופים המבטיחים בצה"ל, באתר וואלה, 16 בספטמבר 2012. עמוס הראל, מהפכת תחריר שחררה את השד מהבקבוק בסיני, באתר הארץ, 18 בספטמבר 2013. אמיר בוחבוט‏, אוגדונר מצרים: "אלפי מחבלים בסיני - והתופעה גדלה", באתר וואלה, 18 בספטמבר 2013. עמוס הראל, ברור שהפלשתינאים רוצים, לא ברור אם הם יכולים, באתר הארץ, 10 בפברואר 2005. עמוס הראל, תא"ל נדב פדן: "יכולנו לכבוש גם את כל הרצועה", באתר הארץ, 10 באוקטובר 2014. מפרי עטו אסף חזני ונדב פדן, ‏מה בין יחידה מיוחדת ליחידות הרגילות של הצבא?, מערכות 465, 2016. סא"ל בן-ציון פדן, באתר הגבורה סיפורו של גדוד 377 בקרבות הבלימה וההבקעה ברמת הגולן, באתר יד לשריון. עמוס הראל, המפקד הבא של דובדבן: סא"ל נ', איש סיירת מטכ"ל, באתר הארץ, 15 בפברואר 2002. גל פרל פינקל, ‏אלוף פיקוד המרכז סיים את תפקידו, אבל צה"ל לא סיים איתו, באתר דבר העובדים בארץ ישראל, 9 במרץ 2018 חנן גרינברג, בכירי צה"ל באו להגן על שני קצינים שהורשעו, באתר ynet, 10 בינואר 2007. אפרת וייס, העונש על רשלנות שנגמרה במוות: מאסר על תנאי, באתר ynet, 22 במרץ 2007 עמרי אסנהיים, על הכוונת, באתר nrg‏, 18 בנובמבר 2005. מערכת אתר צה"ל, תא"ל נדב פדן מונה למפקד עוצבת "אדום", באתר צה"ל (דרך ארכיון האינטרנט), 7 בספטמבר 2011. מפקד חדש לעוצבת "אדום": תא"ל רועי אלקבץ, באתר צה"ל (דרך ארכיון האינטרנט), 11 בספטמבר 2013. עוזי ברוך, ניצן אלון: תקופה מאתגרת עוברת על צה"ל, באתר ערוץ 7, 8 במאי 2014. עמוס הראל, תא"ל נדב פדן: "יכולנו לכבוש גם את כל הרצועה", באתר הארץ, 10 באוקטובר 2014. טקס החלפת מפקד פיקוד המרכז. באתר צה"ל.